
Rovarfehérje-kiegészítés hatásának vizsgálata a kecsege takarmányozásában

Dolgozatomban a kecsege takarmányozás fejlesztésének lehetőségét vizsgáltuk és
célul a tűztük ki a takarmányozás során mért paraméterek összehasonlítását a kontroll és a
kezelt csoportok között. A tengerekből, óceánokból lehalászott halak egyötödéből halliszt
készül, ami nagy veszélyt jelent számos populációra. A haltakarmányozásban nagy szerep jut a
hallisztnek, mivel magas fehérjetartalma miatt a legtöbb komplex haltakarmány
alapanyagaként szolgál. Ez a forrás nem fenntartható, ezért egy olyan fehérjeforrás beépítésével
kísérleteztünk, ami nem károsítja a környezetet, viszont tápértéke vetekszik a hallisztével. A
rovarfehérje alapját katonalégy lárvái adták, melyeket mezőgazdasági hulladékon neveltek
fenntartható módon. Kutatásunk eredményei hozzájárulhatnak a fenntartható haltakarmányozás
fejlesztéséhez az intenzív recirkulációs rendszerekben. Vizsgálatainkhoz szükséges kísérleti
állomány a szarvasi MATE AKI HAKI-ból származott, ahol a szaporítás zajlott. Ezt követően
a Rideg&Rideg Fish Farm Kft. homokmégyi haltelepén neveltünk kecsege ivadékot, majd 4
hónappal később megkezdtük a növendék halak rovar fehérje-kiegészítéses takarmányozását.
A kísérlet 10 hétig tartott. A kísérlet során egy 10 kádas recirkulációs rendszerbe helyeztük ki
az állomány egy részét. A kádak egyik fele (30 egyed/kád, összesen 150 hal) komplex
takarmányt kapott, a másik fele (szintén 30 egyed/kád, összesen 150 hal) ugyanazon takarmányt
kapta rovarfehérje bevonattal. A kísérlet során öt alkalommal, 2 hetes időközönként mértük
minden medence 4, egyedének testtömegét és teljes testhosszát. A fehérje-kiegészítéses
kecsegék súlybéli növekedése 69,3% volt, a tisztán táppal nevelteké pedig 56,8%. Ez azt jelenti,
hogy több, mint 12%-kal jobb eredményt értünk el a kísérleti állományon, azonban ez az eltérés
nem volt szignifikáns. A rovarliszt-kiegészítésben részesülő tokfélék takarmányozási költsége
7598 Ft volt a felhasznált 17.300 g Alltech táp tekintetében, továbbá 10.289,3 Ft adódott hozzá
a rovarliszt miatt. Összesen ez a keverék 17.887,3 Ft-ba került, ami 9068,3 Ft-tal több, mint a
kontroll csoporté. Kísérletünk segíthet a fenntartható, csökkentett halliszt-tartalmú takarmányra
alapozott, intenzív rendszerben történő kecsegenevelés fejlesztésben. A sikerrel felnevelt
kecsegeállományok később kitelepíthetők természetes vizeinkbe, elősegíthetjük az egyre
ritkuló faj populációinak megerősödését. Ezentúl éttermeket, halgazdaságokat szolgálhatunk ki
az általunk felnevelt halakkal.



